משהו קטן וטוב #2 | Chicsa
פעם נוספת אני חוזרת אליכן עם המלצה על על מוצר קטן ולכאורה לא כל כך מלהיב, אבל כזה שעושה את העבודה כמו גדול. הכירו את סבון הקסם של ד"ר ברונר - הסבון המועדף עליי לחפיפת מברשות.
קודם כל, קצת על החברה. לסבוני הקסם של ד"ר ברונר היסטוריה מפוארת, שמקורה בתעשיית הסבון של משפחת ברונר שהוקמה בגרמניה בשנת 1858 (לפני חמישה דורות ו-156 שנים!). עמנואל ברונר, הדור השלישי במשפחה, הגיע לארה"ב ב-1929 והקים מחדש את החברה עם נוסחאות הסבון המקוריות ב-1948. די מהר הסבונים התפרסמו בפשטות ובאיכות שלהם, וזכו לקהל שהלך וגדל. הסבונים תפצו תאוצה בייחוד בשנות ה-60 בזכות הגישה האקולוגית ונטולת האכזריות של החברה וכן המסרים של ברונר, שהוטבעו על הבקבוקים וקראו לאחדות האנושות מעבר להבדלי דת, גזע ומין. לאט לאט נעשו הסבונים נפוצים בחנויות טבע השונות, ואח"כ בכל מרכול מקומי. כיום מדובר במותג מספר 1 של הסבונים הטבעיים בארה"ב!
אני חייבת לציין שהפילוסופיה של ד"ר ברונר, כפי שהיא מכונה בחברה, פשוט נהדרת בעיניי. החזון שלו נולד כתוצאה מהגורל הטרגי של הוריו ומשפחתו המורחבת שנרצחו בשואה, והוא האמין שיש לשים את הדגש על כך שכולנו הילדים של ישות אלוהית אחת, וצריכים להתנהל בהתאם מתוך ערבות הדדית - או שנהרוס את עצמנו מבפנים ("All-one or none").
מסריו מעוררי האחווה שלו שאבו ישירות מתוך תובנותיהם של הגדולים בנביאי דתות העולם, וכן אנשי רוח ופילוסופים. את עקרונות האחווה הוא יישם גם כלפי אמא אדמה, ואמר "כולנו אחים ואחיות, ואנחנו חייבים לדאוג איש לרעהו - ולכדור הארץ". את חזונו כתב ברונר במעין מניפסט בן 30,000 מילים, שהודפס בכיוונים שונים על תוויות הסבון. לצד אמירות כגון "אם אין אני לי מי לי, וכשאני לעצמי, מה אני?" מופיעים ציטוטים של שייקספיר, איינשטיין וכו'. בעיניי מדובר בטאץ' מקסים ומלא בערך מוסף.
ד"ר ברונר לא רק מדבר, הוא גם עושה. כל הייצור ורכש חומרי הגלם של החברה נעשים במסגרת פרוייקטים של סחר הוגן, ביניהם גם שמן זית כתית מעולה מישראל! מהרווחים משפחת ברונר תורמת לאינספור פרוייקטים הומניטריים ברחבי העולם - החל מחפירת בארות מים בגאנה ועד לבניית בתי יתומים בסין והאיטי. כמובן שהבקבוקים ותוויות הנייר שעליהם עשויים כולם מחומרים ממוחזרים ומתכלים. מד"ר ברונר לא הייתי מצפה לפחות...
לגבי הסבון עצמו - כפי שאמרתי, הוא 100% אורגני ובין רכיביו ניתן למצוא שמן קוקוס, שמן חוחובה, ויטמין E ועוד. כל סבון מועשר בשמנים אתרים על פי ריחו - לי יש את המנטה, והוא מדיף ניחוח משגע של ניקיון ורעננות! ריחות נוספים שניתן למצוא בסדרה הם ורד, עץ התה, אקליפטוס, תפוז ולבנדר.
אבל זה לא הכל - אחת הסיבות לכך שהסבון זכה לשם "סבון הקסם" היא עקב היותו מולטי טאלנט רציני. אפשר, לפחות תיאורטית, להשתמש בסבון לכל סוגי הניקיון שאפשר לחשוב עליהם. או כמו שקוראים לזה אצל ד"ר ברונר - "18 ב-1". הסבון מתאים לשימוש כסבון פנים, ידיים, גוף, שמפו, גילוח, שטיפת פירות, צחצוח שיניים, שטיפת כלים, כביסה, ספונג'ה, שטיפת חלונות, ניקוי אסלות, רחיצת כלבים, הרחקת חרקים ועוד ועוד! בשעה שחלק מהשימושים נשמעים לי קצת הזויים (אני לא מצחצחת שיניים עם סבון, תודה רבה...) כמה מהם דווקא עוררו את סקרנותי. אחרי חיפוש קל פניתי לבלוג של ליסה ברונר, נכדתו של עמנואל ברונר המפורסם, על מנת לספוג קצת השראה ולחלוק עמכן כמה שימושים מעניינים:
1. סבון פנים: לדברי גברת ברונר, שימוש בסבון (בדגש על זה המועשר בשמן עץ התה) סייע לה להיפטר מפצעונים סוריים וניקה את עורה היטב. הוא אף הצטיין בהסרת איפור (כולל מסקרה!). בשעה שסבון רגיל עלול להיות מייבש מדי עבור עור פנים עדין, יתכן שבעלות עור שמן הסובלות מאקנה יזכו לתוצאות יפות.
2. אמבטיה: הוסיפו בערך שתי כפיות סבון (או יותר, על פי כמות המים) ותיהנו מאמבטיה ריחנית, נקייה ומרגיעה.
3. גילוח: לפנים - 10 טיפות סבון, בית שחי - 3 טיפות, רגליים - חצי כפית. להקציף בידיים רטובות ואז למרוח על האזור הרצוי לגילוח חלק, מהיר ונעים.
4. ספא לרגליים: כפית וחצי סבון בתוך גיגית עם מים חמים.
5. אף סתום: למהול כפית סבון בתור קערה עם מים חמים מאוד ואז להניח מגבת מעל הראש ולשאוף את האדים (סבונים מומלצים לשימוש זה הם המנטה והאקליפטוס). שימו לב שזו גם אחלה דרך לפתוח נקבוביות לפני טיפול פנים ביתי!
6. רחיצת כלבים: גם לכלבים מגיע ליהנות מסבון אורגני איכותי וריחני!
7. תרסיס נגד חרקים לצמחים: על מנת להרחיק מזיקים מבלי לפגוע בעציץ האהוב עליכן, ערבבו כפית סבון עם 100 מ"ל מים ורססו. אפשר להוסיף גם קינמון.
כמובן שיש עוד שפע של שימושים, ביניהם גם כאלה שחובבי הסבון אילתרו (מוזמנות להתרשם בעצמכן!). עד היום ניסיתי את הסבון רק לצורך חפיפת מברשות האיפור שלי, ואני חייבת לומר שהוא פשוט מצוין בזה. המברשות חוזרות נקיות וריחניות, ואפילו באתגר המברשות הלבנות הוא עמד בהצלחה. בנוסף, היות והסבון אורגני אני לא צריכה לחשוש משאריות סבון שנותרות על המברשות ועלולות לעורר תגובות לא נעימות בעור (כפי שקרה לי בעבר עם סבוני כלים למיניהם).
את הסבון שלי קניתי ב-eChemist בפחות מ-5 פאונד. בארץ הסבון נמכר בחנויות טבע למיניהן כגון עדן טבע מרקט, ניצת הדובדבן וטבע פארם בסביבות 40 ש"ח.
GlossBerry November 30, 2014 at 2:22 PM
למדתי והחכמתי! יופי של פוסט :)
השיקסע December 3, 2014 at 8:48 PM
מרג'ורי מורנינגסטאר November 30, 2014 at 6:14 PM
סבון עץ התה שלהם מצוין. עשוי להיות מייבש מדי לחורף, אבל אידאלי לקיץ. וגם אני הסתקרנצי לגבי הדוקטור וגיגלתי עליו. סיפור חיים די משונה. טיפוס די אנאלי ושנוי במחלוקת, אבל אין ספק שכוונותיו טובות.
אה, וגם הcc של בורז'ואה הגיע ואכן מצוין. היום רכשתי גם את הטלסקופיק שהמלצת עליה, בתקווה שאפסיק להיראות כמו פנדה אחרי אימונים.
השיקסע December 3, 2014 at 8:49 PM
תודה על ההמלצה! וכן, הד"ר... well... מנסה להישאר חיובית ונחמדה :P
איזה כיף שאהבת את הCC! אבן נגולה מליבי. מחזיקה אצבעות לגבי הטלסקופיק :)
PeachPlz Beauty November 30, 2014 at 7:24 PM
בואנה כמה שימושים לסבון אחד!
לגמרי משוגע!
WakeUp ToMakeUp November 30, 2014 at 8:28 PM
פוסט ממש יפה! גם הסבון נשמע נהדר עושה כמעט הכל :)
השיקסע December 3, 2014 at 8:50 PM
השפנפנה December 3, 2014 at 1:53 PM
הכרתי את המותג, אבל החידוש על המקורות והאופציות הנרחבות שלו מעניין. נשיקה מתוקית
תודה רבה :) 3>